Minister gekap oor ‘onderonsie’ met mediaStella Ndabeni-Abrahams (Argieffoto: Flickr/GovernmentZA) Ondanks Stella Ndabeni-Abrahams, minister van kommunikasie, se verskoning ná haar onderonsie met die media gister by die ANC se provinsiale manifesbekendstelling by Mount Frere in die Oos-Kaap, het sy Sondags steeds onder kritiek deurgeloop. Die DA het Ndabeni-Abrahams oor die kole gehaal oor haar poging om SAUK-joernaliste te verhoed om verslag te doen oor ŉ betoging by die byeenkoms en meen haar optrede was ŉ poging om die media te sensor – en dít boonop deur die minister van kommunikasie. “Die DA is nie verras deur berigte dat [Ndabeni-Abrahams] joernaliste gekeer het om verslag te doen oor die betogings nie. Dit is wat die ANC al vir jare doen, behalwe dié keer het die SAUK sy voet neergesit om sy onafhanklikheid af te dwing en Ndabeni-Abrahams bloot te stel, en daarvoor wens ons die SAUK geluk,” het Phumzile van Damme, die DA se skaduminister van kommunikasie gesê. “Die minister se optrede verskil geensins van dié van vorige ANC-ministers nie wat ook probeer het om deur politieke inmenging die SAUK te beheer. Haar optrede was nie ŉ geïsoleerde voorval of fout nie, sy het doodeenvoudig gedoen wat die ANC al jare doen, en wat nog altyd deur die gekaapte bestuur en rade van die SAUK toegelaat is.” Van Damme sê dit is verblydend dat die SAUK steeds oor die byeenkoms en die betoging by die bekendstelling berig het, ondanks Ndabeni-Abrahams se poging om hulle te verhoed. “… dit is wat verwag word van die SAUK as ŉ onafhanklike openbare uitsaaier, nie ŉ ANC-spreekbuis nie.” Ook die Suid-Afrikaanse Nasionale Redakteursforum (Sanef) het Ndabeni-Abrahams se optrede veroordeel. “Hoewel die forum kennis neem dat die minister om verskoning gevra het vir die voorval, is ons bekommerd oor die feit dat sy na haar optrede verwys as ŉ ‘onderonsie’. Gegewe die minister se hoëprofiel portefeulje, veral met betrekking tot die SAUK, sal ons graag ŉ dringende vergadering met haar wil hou om die saak en ons bekommernisse te bespreek,” het Sanef in ŉ verklaring gesê. ‘n Skermskoot van ‘n SAUK-uitsending wat toon hoe ‘n hand oor die SAUK-kamera se lens gehou word. (Skermskoot: SAUK) “Ons loof die SAUK dat hulle die beeldmateriaal uitgesaai het en sodoende redaksionele onafhanklikheid getoon het, ŉ ommeswaai van die onlangse verlede toe vryheid van spraak by die openbare uitsaaier ondermyn is.” Maroela Media het vroeër berig ŉ groep betogers het Saterdag die verrigtinge van die manifesbekendstelling ontwrig deur in die venue te betoog, plakkate rond te swaai en te dans en sing. Die SAUK berig die betogers is ontevrede oor ŉ gebrek aan dienslewering en wou by die ANC weet hoekom hulle moet stem as daar nie aan hul klagtes gehoor gegee word nie. Verslaggewers het nader aan die groep betogers beweeg om die betoging op kamera vas te vang en om met hulle te praat. Dit is toe dat Ndabeni-Abrahams haar hand oor die SAUK se kameralens geplaas het en die joernaliste opdrag gegee het om onmiddellik op te hou om verslag te doen en nie blootstelling te gee aan ANC-lede “wat buite orde is” nie. Ndabeni-Abrahams het later ŉ verklaring uitgereik waarin sy om verskoning vra vir haar optrede en haar verbintenis tot mediavryheid bevestig.